  Анжелика Тихонова корреспондент Удмуртиын промышленной предприятиосъя туристъёслы маршрутъёс кылдытозы. Ӵектосэн 9-11 южтолэзе Москваын туризмъя «Интурмаркет» XIV калыккуспо адӟытонын тодматӥзы, ивортэ Удмуртиысь тӧролэн но кивалтэтлэн пресс-службазы. Туризмъя «Интурмаркет» XIV калыккуспо адӟытон - Удмурт Элькунлэсь туризм удысын быгатонлыкъёссэ но луонлыкъёссэ возьматыны туж ӟеч луонлык. Адӟытонын ми кык валтӥсь ужпуммес быдэстӥм – промышленной туризмез азинтонъя «Удмуртия ЗАВОДит» ӵектосэн тодматӥм, кудӥз азьланяз туристъёс пӧлын Удмуртилэн «визитной карточкаез» луоз, нырысетӥзэ Туризмез азинтонъя улосвыл центрез усьтон сярысь ялон лэсьтӥм. Центр туризм удысын ужасьёслэсь ӧнер быгатонлыкъёссэс ялан будэтыны луонлык сётоз Михаил Хомич, Удмуртиысь кивалтэтлэн тӧроезлэн воштӥсез «Удмуртия ЗАВОДит» маршрутъёс элькунысь промышленной предприятиослэн кылдэменызы но азинскеменызы тодматозы. Отчы «ЛАДА Ижевск», «Ижсталь», «Калашников» концерн, «Ижевский мотозавод «Аксион-холдинг», Сарапулысь электрогенератор завод, «Элеконд», Сарапулысь ческыт сиёнъёс поттӥсь фабрика но мукетъёсыз пыро. Туристъёслы промышленной предприятиослэн историенызы тодматӥсь музей адӟытонъёсты возьматыны но, ужпӧре мыныса, созэ яке тазэ вузэз поттон сярысь вераны чакламын. Пыриськон понна куриськонъёсты туэ куартолэзьысен сётыны луоз ини. Удмуртиысь делегацилэн площадкаяз пырасьёс, туризмъя ӵектонъёсын тодматскон сяна, турын-куарлэсь зэмос удмурт чаен куноятӥськыны, Тол Бабаен туспуктэм лэсьтыны, Кузебай Герд нимо йӧскалык музейысь айшонэз мертаны но Айно нылашлэсь синпель кузьымзэ басьтыны быгатӥзы. Адӟытон нуналъёс ӵоже стендэн 3 сюрс 500-лэсь трос адями тодматскиз. Адӟытонлэн ужъя программаез улсын элькунысьтымы делегация котырес ӝӧкъёсы, семинаръёсы но дышетсконъёсы, туризмез азинтонъя росси кенешонэ, туризмез 2035-тӥ арозь азинтонэз дасянъя пленарной кенешонэ пыриськиз, улосвылъёсысь но кунгож сьӧрысь партнёръёсыныз пумиськиз. 9-тӥ южтолэзе Удмуртиысь Экономикая министерство но Татарстанысь Туризмъя  кун комитет куспын туризм удысын валче ужан сярысь тупанкыл гожтӥзы. Ужкагаз туризм но шутэтскон удысын ужбергатонлы но мукет ужъёслы экономикая ӟеч луонлыкъёс кылдытон, инвестициос кыскон но валче ӵектосъёсты улонэ пыӵатон, Татарстанлэн но Удмуртилэн туризмъя луонлыкъёссы сярысь ивор вӧлмытон но туризмъя умой имиджзэс юнматон ужпумъёсты радъя. 11-тӥ южтолэзе Удмуртиысь но Дагестанысь туризмъя но ивортодэтъя центръёс куспын валче ужан сярысь тупанкыл гожтӥзы. Со ужрадъёс сярысь ивортонъёсты вӧлмытон ласянь ужез чакла. Адӟытон улсын элькунысьтымы делегатъёс Интурмаркетэ пыриськисьёсты но куноосты Михаил Калашниковлы 100 ар тырмонлы сӥзем ужрадъёсы ӧтизы.   Ватсан «Интурмаркет - 2019» - туризмъя валтӥсез адӟытон. Со понна Россиысь экономикаез азинтонъя министерство но Туризмъя федерал агентство дурбасьто. Адӟытонэ Россиысь вань улосвылъёс пырисько. Ужъя программаяз 150-лэсь трос ужрадъёс пыро. Адӟытон Россиысь но кунгож сьӧрысь пыриськисьёслэсь кусыпъёссэс юнматыны юрттыны ужпум пуктэ.  2016-тӥ арын Удмуртиысь кун но муниципал ужъюртъёс пыр 505 сюрс 664 экскурсантъёс но туристъёс ортчизы, 2017-тӥ арын – 668 сюрс 200 адями, 2018-тӥ арын – 683 сюрс 160 адями. Нош ас понназы вуись туристъёслэн лыдзы 2018-тӥ арын 173 сюрс 234 пала лыдъяське. Тегъёс: Промышленность Москва Удмуртия адӟытон Удмуртиысьтуризм МихаилХомич  